Սան Ֆեռնանդո դե Ապուրե

Սան Ֆեռնանդո դե Ապուրե (, հայտնի է նաև Սան Ֆեռնանդո (San Fernando) կրճատ անվանումով), քաղաք Վենեսուելայի հյուսիսային մասում, նույնանուն համայնքի և Ապուրե նահանգի վարչական կենտրոնն է։ Ընկած է Լոս Լյանոս տարածաշրջանում, Օրինոկոյի վտակ Ապուրեի ափերին։ Պատկերավոր կարգախոսային անվանումն է «Հույսի քաղաք» («¡La ciudad de la esperanza!»): Նահանգի տնտեսական, առևտրային, ֆինանսական կենտրոնն է։ Զարգացած է հատկապես սննդի արդյունաբերությունը. քաղաքի ձեռնարկություններում են մշակվում անասնապահական ու հողագործական արտադրանքով հռչակված Ապուրե նահանգի ագարակապանների ստացած մթերքները։

Սան Ֆեռնանդոն զբաղեցնում է 5 982 քառակուսի կիլոմետր տարածք։ Բնակչությունն աճում է արագ տեմպերով. 1969 թվականին նրա թվաքանակը եղել է մոտավորապես 19.000, 1996 թվականին՝ 110 000, 2008 թվականին՝ բուն քաղաքինը՝ 119 954, ամբողջ համայնքինը՝ 161 679, 2020 թվականին՝ 281.794 (վերջին ցուցանիշը վերաբերում է Սան Ֆեռնանդոյի ամբողջ մետրոպոլիսային տարածքում ապրողներին)։

Պատմություն 
Հիմնադրվել է 1788 թվականին։ 18-րդ դարում բնակիչների եկամտի հիմնական աղբյուրը եղել է թռչունների փետուրների ու կենդանիների մորթիների վաճառքը (դրանք նաև արտահանվել են)։ Ազատագրական պատերազմի ժամանակ Սիմոն Բոլիվարն ու գեներալ Խոսե Անտոնիո Պաեսը (մականունը՝ Ապուրեցի առյուծ) ռազմակայան են ունեցել Սան Ֆեռնադոյում և փոխհամաձայնեցված գործելով՝ իսպանացի գաղութարարների դեմ հաղթանակներ են տարել այս տարածաշրջանում։

1959-1961 թվականներին Վենեսուելայի նախագահ Ռոմուլո Բենանկուրի նախաձեռնությամբ Ապուրե գետի վրա կառուցվել է “Maria Nieves” կամուրջը (դրա շինարարությունն արժեցել է 8,5 միլիոն բոլիվար)։ Քաղաքի հիշարժան պատմական կառույցներից է Casa de Bolivar-ը, որը 18-րդ դարի զինապալատ է, մի ժամանակ եղել է գեներալ Միգել Գերերոյի բնակության վայրը և ներկայումս ունի ազգային պատմական հուշարձանի կարգավիճակ (1983 թվականին վերականգնվել է)։

Բնություն 

Քաղաքի շուրջը տարածվող հարթավայրում ու անտառներում ապրում են բազմատեսակ թռչուններ ու կենդանիներ։ Ջրավազաններում հանդիպում են կոկորդիլոսներ, էլեկտրական լիցքով ձկնատեսակներ։

Կլիմա 

Սան Ֆեռնանդոյի կլիման ինդոնեզական Կոտա Բաթու քաղաքին բնորոշ կլիմայի գրեթե ճշգրիտ հակոտնյան է։

Պատկերասրահ

Ծանոթագրություններ

Արտաքին հղումներ 

 .
 San Fernando de Apure Venezuela Tuya.

Վենեսուելայի բնակավայրեր
Վենեսուելայի քաղաքներ